KIRJALLINEN KYSYMYS E-0984/02 esittäjä(t): Cristiana Muscardini (UEN) komissiolle. Jäteöljyjä koskevat yhteisön direktiivit.



Virallinen lehti nro 229 E , 26/09/2002 s. 0168 - 0169



KIRJALLINEN KYSYMYS E-0984/02 esittäjä(t): Cristiana Muscardini (UEN) komissiolle (15. huhtikuuta 2002) Aihe: Jäteöljyjä koskevat yhteisön direktiivit Direktiivillä 87/101/ETY(1) muutetun direktiivin 75/439/ETY(2) 3 artiklan 1 kohdassa säädetään, että jos se on teknisesti, taloudellisesti ja järjestelyjen kannalta mahdollista, on jäsenvaltioiden toteutettava tarvittavat toimenpiteet sen varmistamiseksi, että jäteöljyjen käsittelyssä annetaan etusija uudistamiselle. Kyseistä direktiiviä ei ilmeisesti kuitenkaan ole tähän mennessä sovellettu jäsenvaltioissa, sillä niissä ei varmisteta jäteöljyjen uudistamista niiden hävittämisen sijaan. Voisiko komissio näin ollen ilmoittaa, 1. mikä edellä mainitun direktiivin soveltamisen tämänhetkinen tila on; 2. katsooko se olevan tarpeen laatia uusia, selkeämpiä toimia jäteöljyjen uudistamisen edistämiseksi niiden hävittämisen sijaan, ottaen huomioon, mitä seurauksia tällaisella ratkaisulla on ympäristölle ja ihmisten terveydelle; 3. onko se tietoinen jäteöljyjen uudistamista koskevista tutkimuksista ja uudistamisen toteutettavuudesta ottaen huomioon siitä aiheutuvat kustannukset/hyödyt, ja jos se on tietoinen kyseistä asiaa koskevista tutkimuksista, voisiko se kertoa niiden tuloksista? (1) EYVL L 42, 12.2.1987, s. 43. (2) EYVL L 194, 25.7.1975, s. 23. Margot Wallströmin komission puolesta antama vastaus (23. toukokuuta 2002) 1. Komissio laatii eräiden ympäristöä koskevien direktiivien täytäntöönpanoon liittyvien kertomusten standardoinnista ja järkeistämisestä 23. joulukuuta 1991 annetun neuvoston direktiivin 91/692/ETY(1) (tarkoitettuihin direktiiveihin kuuluu jäteöljyhuollosta 16. kesäkuuta 1975 annettu direktiivi 75/439/ETY) 5 artiklan velvoittamana paraikaa komission kertomusta Euroopan parlamentille ja neuvostolle eri jätedirektiivien täytäntöönpanon toteuttamisesta. Kertomus perustuu jäsenvaltioiden erilaisiin kyselyihin antamista vastauksista saatuihin tietoihin ajanjaksolta 19982000. Tarkemmin ottaen kertomuksessa tehdään yhteenveto tiedoista, jotka koskevat tämänhetkistä jäteöljyjen käsittelyä. Lisäksi komissio on juuri saattanut loppuun jäteöljyjen hävittämistä koskevan selvityksen, jossa esitetään tiedot eri jäsenvaltioiden tämänhetkisistä käytännöistä. Selvitys Critical review of existing studies and life cycle analysis on the regeneration and incineration of waste oils (Kriittinen katselmus olemassa oleviin selvityksiin ja jäteöljyjen uudistamisen sekä hävittämisen elinkaareen) on saatavissa komission Internet-sivuilta seuraavasta osoitteesta: http://www.europa.eu.int/comm/environment/waste/waste_oil.htm 2. Komissio työskentelee aktiivisesti asian ratkaisemiseksi, ja sen on tarkoitus tarkistaa jäteöljyhuollosta annettu direktiivi sen mukauttamiseksi tieteen ja tekniikan kehitykseen. Koska komission voimavarat on sidottu kiireellisempiin prioriteetteihin, ehdotusta ei tehdä vuoden 2002 aikana. 3. Vaikka edellä mainittu selvitys ei ole täydellinen kustannus-hyöty-analyysi, se sisältää tietoja uudistamisen kustannuksista ja sen taloudellisesta kannattavuudesta. Komission tiedossa ei ole yhtään täydellistä kustannus-hyöty-analyysia. (1) EYVL L 377, 31.12.1991.